

**P R O J E K T V E N D I M**

Nr. \_\_\_\_\_, datë \_\_\_\_.\_\_\_\_.2025

**PËR**

**DISA SHTESA DHE NDRYSHIME NË VENDIMIN NR. 575, DATË 24.6.2015 TË KËSHILLIT TË MINISTRAVE “PËR MIRATIMIN E KËRKESAVE PËR MENAXHIMIN E MBETJEVE INERTE”**

Në mbështetje të nenit 100 të Kushtetutës dhe të nenit 37, të ligjit nr. 10463, datë 22.9.2011, “Për menaxhimin e integruar të mbetjeve”, të ndryshuar, me propozimin e Zëvendëskryeministrit, ministrit të Infrastrukturës dhe Energjisë, dhe të ministrit të Turizmit dhe Mjedisit, Këshilli i Ministrave,

**V E N D O S I:**

Në vendimin nr. 575, datë 24.6.2015 të Këshillit të Ministrave bëhen këto shtesa dhe ndryshime:

1. Në fjalinë e dytë të pikës 4, fjalët “.. të vendimit nr. 99, datë 18.2.2005, të Këshillit të Ministrave “Për miratimin e katalogut shqiptar të klasifikimit të mbetjeve”, të ndryshuar” zëvendësohen me fjalët “...të vendimit nr. 402, datë 30.6.2021, të Këshillit të Ministrave “Për miratimin e katalogut të mbetjeve”.
2. Pas pikës 8, shtohet pika 8/1, me përmbajtjen si vijon:

“8/1. Në përputhje me qëllimin e këtij vendimi, mbetjet inerte të krijuara nga projekti i ndërtimit, riparimit, restaurimit apo prishjes së objektit ripërdoren për ndërtim nëse janë të përshtatshme për këtë funksion. Nëse mbetjet inerte të krijuara në sheshin e projektit, ripërdoren në shesh ndërtimi tjetër, apo nëse ruhen përkohësisht në një vend tjetër deri në ripërdorimin e tyre, subjekti zhvillues apo përfituesi i lejes së ndërtimit paraqet dokumentacionin e mëposhtëm, sipas rastit:

1. Kur inertet ripërdoren për qëllime ndërtimi nga vetë subjekti zhvillues apo përfituesi i lejes së ndërtimit por në një vend tjetër, ai paraqet deklaratën personale për qëllimin e përdorimit, së bashku me dokumentacionin ose të dhënat për sheshin tjetër të ndërtimit ku do të përdoren inertet (lejen përkatëse të ndërtimit); ose
2. Kur inertet ripërdoren për qëllim ndërtimi nga të tretë në një vend tjetër, subjekti zhvillues apo përfituesi i lejes së ndërtimit paraqet marrëveshjen (kontratën) e lidhur me ta për këtë qëllim, së bashku me dokumentacionin ose të dhënat për sheshin tjetër të ndërtimit ku do të përdoren inertet (lejen përkatëse të ndërtimit); ose
3. Kur inertet ruhen përkohësisht në një vend tjetër përpara ripërdorimit të tyre për qëllime ndërtimi, subjekti zhvillues apo përfituesi i lejes së ndërtimit paraqet:
4. marrëveshjen me operatorin për depozitimin e inerteve përkohësisht në një venddepozitim të përkohshëm, deri në ripërdorimin për qëllime ndërtimi. Nëse ato do të ripërdoren nga të tretë, paraqitet edhe kontrata e lidhur me ta për këtë qëllim; ose
5. Deklaratën për depozitimin përkohësisht, deri në ripërdorimin për qëllime ndërtimi, në një pasuri të paluajtshme në pronësi të tij, ose marrëveshjen me pronarin, kur pasuria nuk është në pronësi të tij, të shoqëruara me kopje të kartelës së pasurisë. Në çdo rast, pasuria të përmbushë kriteret e përcaktuara në pikën 17 të këtij vendimi, dhe depozitimi sipas këtij nënparagrafi nuk mund të zgjasë më shumë se 90 ditë. Nëse mbetjet inerte ripërdoren nga të tretë, paraqitet edhe kontrata e lidhur me ta për këtë qëllim.
6. Pas pikës 20, shtohet pika 20/1, me përmbajtjen si vijon:

“20/1. Krahas subjekteve privatë, roli i operatorit, në kuptim të këtij vendimi, ushtrohet edhe nga Agjencia Kombëtare e Ekonomisë së Mbetjeve (këtu e në vijim AKEM).

Për venddepozitimet e përkohshme të administruara nga operatorë që janë subjekte privatë, AKEM ushtron mbikqyrjen dhe ndjekjen e funksionimit të venddepozitimit për qëllime të përputhshmërisë me përcaktimet e legjislacionit në fuqi për menaxhimin e integruar të mbetjeve. Rregullat e hollësishme të mbikqyrjes dhe ndjekjes së funksionimit të venddepozitimeve përcaktohen me urdhër të ministrit përgjegjës për mjedisin. Në rast të konstatimit të shkeljeve të standardeve dhe kritereve të vendedepozitimit nga operatori, zbatohen masat administrative të parashikuara në legjislacionin e posaçëm të mbrojtjes së mjedisit.

1. Pas pikës 21, shtohen pikat 21/1, 21/2, 21/3, 21/4, 21/5 dhe 21/6 me përmbajtjen si vijon:

“21/1. AKEM i kërkon njësisë së vetëqeverisjes vendore informacionin mbi vendet e përcaktuara prej saj për tu përdorur si venddepozitime të përkohshme dhe specifikisht mbi ato që shtrihen në pasuri shtetërore. Në rast se nuk është e qartë gjendja juridike e pronësisë mbi pasuritë, AKEM kërkon informacion nga Agjencia Shtetërore e Kadastrës. Pas vlerësimit të këtyre vendeve, AKEM njofton Njësinë e Vetqeverisjes Vendore për ato pasuri shtetërore, të cilat do t’i administrojë si venddepozitime të përkohshme.

21/2. Marrja në administrim nga AKEM, të pasurive sipas përcaktimit në pikën 21/1 të këtij vendimi, kryhet në një nga këto mënyra:

1. Nëpërmjet përcaktimit, ose ndryshimit të përgjegjësisë së administrimit të pasurisë shtetërore, tek AKEM, sipas përcaktimeve të ligjit nr. 8743/2001 “Për transferimin e pronave të paluajtshme publike të shtetit në Njësitë e Qeverisjes Vendore”, në rastin kur ajo është pronë e patransferuar tek njësitë e vetëqeverisjes vendore; ose
2. Nëpërmjet marrëveshjes që lidhet midis AKEM dhe organeve të saj (NJ.V.V.-së), me objekt përdorimin e pasurisë nga AKEM për qëllimet e këtij vendimi, ose sipas përcaktimeve të ligjit nr. 8744/2001 “Për transferimin e pronave të paluajtshme publike të shtetit në Njësitë e Qeverisjes Vendore”, kur prona i është transferuar Njësisë së Vetqeverisjes Vendore.

21/3. Venddepozitimet e përkohshme miratohen me vendim të Këshillit Kombëtar të Territorit dhe Ujit.

21/4. AKEM-i si dhe operatorët privatë, në rastet kur venddepozitimet e përkohshëm shtrihen në pasuri private, pasi marrin informacionin/konfirmimin nga Njësia e Vetqeverisjes Vendore. se pasuria është përcaktuar prej saj si zonë për t’u përdorur për këtë qëllim (si venddepozitim i përkohshëm) kërkojnë pranë Këshillit Kombëtar të Territorit dhe Ujit miratimin e lejeve të nevojshme sipas legjislacionit në fuqi për planifikimin dhe zhvillimin e territorit, si dhe i propozojnë njëkohësisht Njësisë së Vetqeverisjes Vendore miratimin e tarifës përkatëse, në bazë të pikës 15 të këtij vendimi.”

21/5. Operatorët privatë, para marrjes së lejes së ndërtimit për venddepozitim të përkohshëm nga Këshilli Kombëtar i Territorit dhe Ujit, duhet të depozitojnë një garanci financiare/bankare për të mbuluar kostot e ndërtimit, të operimit, të mbylljes dhe të kujdesit të mëtejshëm të lendfillit pas mbylljes së tij, përfshirë pagesën e garancisë për kostot e mbylljes së tij, ndërhyrjet e mëpasme dhe rehabilitimin e mjedisit, për llogari të NJVV-së, e cila nuk do të jetë më pak se 10% e vlerës së strukturës së objektit dhe përcaktohen me vendim të këshillit bashkiak.

21/6. Në çdo rast, për lejet e lëshuara nga autoritetet e zhvillimit të territorit subjekti zhvillues apo përfituesi i lejes së ndërtimit ka detyrimin të njoftojë përkatësisht sekretariatin teknik të Këshillit Kombëtar të Territorit dhe Ujit për lejet në kompetencë të tij, autoritetin vendor dhe në të gjitha rastet AKEM, nëse pas marrjes së lejes së ndërtimit, mbetjet inerte do të ruhen në një venddepozitim tjetër të përkohshëm të ndryshëm nga ai i përcaktuar gjatë procedurave të lejes së ndërtimit, sipas përcaktimeve të pikës 8 të këtij vendimi.”

1. Në pikën 20, togfjalëshi “ministria që mbulon infrastrukturën publike”, zëvendësohet me togfjalëshin “ministria përgjegjëse për mbetjet”.
2. Në pikën 21, togfjalëshi “në bashkëpunim me ministrinë përgjegjëse për infrastrukturën publike”, hiqet.
3. Pika 25 ndryshohet si më poshtë:

“25. Ngarkohet Ministria e Turizmit dhe Mjedisit, Agjencia Kombëtare e Ekonomisë së Mbetjeve, Sekretariati Teknik i Këshillit Kombëtar të Territorit dhe Ujit dhe njësitë e vetëqeverisjes vendore për zbatimin e këtij vendimi.”.

Ky vendim hyn në fuqi pas botimit në Fletoren Zyrtare.

**KRYEMINISTËR**

**EDI RAMA**